Árpádfia Levente

Elmulasztott hívások

2016
Minden jog fenntartva!

Copyright

„© Árpádfia Levente, 2016
© Ekönyv Magyarország Kft., 2016
ISBN 978-963-317-261-2”

Korrektúra: Vörös Eszter

Elmulasztott hívások

1. I.

Az ember legfőbb java; az istenfélők és istentelenek különböző állapota.

Inkább ültess, Uram,
folyód vize mellé
teremjen a gyümölcs
érjek jó emberré,
mint hangadó legyek
csúfolódók székén,
gonoszok tanácsán
járjak éjek-éjén!

2. II.

Jövendölés a Messiás hatalmáról.

Legyetek eszes bírái a földnek
Kik a Törvény ellen soha nem pörölnek
Csókolják a Fiút, szolgálják az Urat
Boldog népeiknek mutatják az utat.

3. III.

Az igazak még ellenségeik közt is bátorságosak

Énekelj és zengedezz
Mindenünnen Ő fedez
Pajzsot, lándzsát tőle kérj;
Szabadító Fővezér!

4. IV.

Szabadulásért való könyörgés

Szorultság idején
Fogytán van a remény
Haragod kiadod csendben
Szívedben ima szól
Mindent elpanaszol
Ami volt, tovaold, – lebben.

5. V.

Az Úr gyűlöli a gonoszságot, az igazságot pedig megáldja

Orcád előtt, kegyelemben
Vigad sok száz, ezer ember
Álnok, hazug nem így tesz,
még
nincs szájokban egyenesség.

6. VI.

Gyógyulásért való könyörgés

Ne feddj meg, ne ostorozz tovább,
Térj vissza hozzám, mentsd ki lelkemet,
Meghallod, tudom, siralmam szavát,
ha erőtlen vagyok, s megvénhedett.

7. VII.

Az Úr diadaláról a gonoszok felett

Bírálj meg engem, mert gonoszul fizettem
s igazság szerint parancsolj ítéletet!
Hamisságomért kövekkel töretten
sújtsd a porba dicsőségemet.

8. VIII.

Dávid dicséri az Istennek emberekhez való jókedvét

A holdat, csillagokat, eget és a földet
ajándékozod a téged ismerőknek.
Mezőnek vadait, az ég madarait,
széles óceánnak tengernyi halait.
Juhoknak tömegét, mindenféle barmot.
Micsoda az Ember, hogy ilyen nagyra tartod?

9. IX.

Az Isten hatalmáról és igazságáról

Mert a szegény nem lesz végképp elfeledve
Hirdetem kővárad, csodatételed:
Ellenségeim közt Isten földre ejte,
hogy meghalljam végre – fölállok veled!